CELEX: 
Language: sl
Date: 2021-11-18 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2017/1938 Evropskega parlamenta in Sveta glede sestave rizičnih skupin

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2017/1938 Evropskega parlamenta in Sveta z dne 25. oktobra 2017 o ukrepih za zagotavljanje zanesljivosti oskrbe s plinom (v nadaljnjem besedilu: Uredba)
                  1
                določa mehanizem za zanesljivost oskrbe s plinom v Uniji, ki temelji na pojmu prepoznavanja in predvidevanja tveganj („pristop na podlagi tveganja“). Potem ko so bila tveganja prepoznana in ocenjena na regionalni in nacionalni ravni, je naslednji korak za države članice, da sprejmejo ustrezne preventivne ukrepe za zmanjšanje verjetnosti tveganj in predvidijo izredne ukrepe, s katerimi bo mogoče v primeru motenj v oskrbi s plinom zmanjšati ali preprečiti njihove učinke. Te ukrepe je treba opisati v nacionalnih načrtih preventivnih ukrepov in načrtih za izredne razmere (v nadaljnjem besedilu: nacionalni načrti).
            
            
               Regionalno sodelovanje v duhu solidarnosti je vodilno načelo Uredbe. S skupnim ocenjevanjem povezanih tveganj na regionalni ravni je ocena tveganja celovitejša in natančnejša, tako ocenjevanje pa tudi zagotavlja, da so države članice bolje pripravljene na morebitne krize. Poleg tega usklajen in vnaprej dogovorjen pristop k zanesljivosti oskrbe v izrednih razmerah zagotavlja dosledno odzivanje, optimizacijo virov, povečuje učinkovitost ukrepov in zmanjšuje tveganje negativnih učinkov prelivanja, ki bi jih izključno nacionalni ukrepi lahko imeli v sosednjih državah članicah.
            
            
               Za strukturiranje priprave skupne ocene tveganja in lažje regionalno sodelovanje je bilo v Prilogi I k Uredbi določenih trinajst regionalnih rizičnih skupin, ki so bile razdeljene v štiri regionalne kategorije: vzhod, Severno morje, Severna Afrika in jugovzhod. Te rizične skupine so podlaga za okrepljeno regionalno sodelovanje in omogočajo sporazum o ustreznih in učinkovitih čezmejnih ukrepih vseh zadevnih držav članic znotraj ali zunaj rizičnih skupin, ki se nahajajo vzdolž koridorjev za oskrbo v izrednih razmerah.
            
            
               Pri rizičnih skupinah so upoštevana velika čezmejna tveganja za zanesljivost oskrbe s plinom v Uniji; njihova sestava temelji na glavnih virih in poteh oskrbe s plinom. Vsaka rizična skupina vključuje tiste države članice vzdolž koridorja, ki imajo lahko strateško vlogo v primeru krize v oskrbi s plinom. V skladu s členom 3(8) Uredbe se na Komisijo prenese pooblastilo za posodabljanje sestave rizičnih skupin, da se upošteva razvoj velikih čezmejnih tveganj.
            
            
               Člen 7(2) Uredbe od držav članic iz vsake rizične skupine zahteva, da naredijo skupno oceno vseh relevantnih dejavnikov tveganja, kot so naravne nesreče ter tehnološka, poslovna, socialna, politična in druga tveganja, ki bi lahko pripeljala do uresničitve velikega čezmejnega tveganja za zanesljivost oskrbe s plinom, za katero je bila rizična skupina oblikovana (v nadaljnjem besedilu: skupna ocena tveganja).
            
            
               Da bi bilo regionalno sodelovanje dejansko izvedljivo, člen 7(2) zahteva, da se države članice znotraj vsake rizične skupine dogovorijo o mehanizmu sodelovanja. Ta mehanizem je treba oblikovati dovolj zgodaj, da se lahko izvede skupna ocena tveganja ter obravnavajo ustrezni in učinkoviti čezmejni ukrepi, za katere bo potrebno soglasje vsake zadevne države članice in ki jih je treba vključiti v poglavja nacionalnih načrtov, ki se nanašajo na regije, ter se doseže dogovor o takih ukrepih.
            
            
               Kot je predvideno v členu 7(1) Uredbe, je Evropska mreža sistemskih operaterjev prenosnih omrežij zemeljskega plina (v nadaljnjem besedilu: ENTSO-G) leta 2017 prvič po vsej Uniji izvedla simulacijo scenarijev motenj v oskrbi s plinom in infrastrukturi. Pri simulaciji so bili opredeljeni in ocenjeni koridorji za oskrbo s plinom v izrednih razmerah, poleg tega pa je bilo ugotovljeno, katere države članice lahko obravnavajo ugotovljena tveganja. Scenarije motenj v oskrbi s plinom in infrastrukturi ter metodologijo za simulacijo je opredelil ENTSO-G v sodelovanju s koordinacijsko skupino za plin (v nadaljnjem besedilu: KSP). 
            
            
               Pri prvi simulacija ENTSO-G po vsej Uniji je bila upoštevana plinska infrastruktura, ki je bila v uporabi vzdolž različnih plinskih koridorjev 1. oktobra 2017. Prva simulacija scenarijev motenj v oskrbi s plinom in infrastrukturi po vsej Uniji je bila izhodišče za pripravo prvih „skupnih ocen tveganja“ v vsaki rizični skupini in nacionalnih ocen tveganja, ki jih je večina držav članic dokončala v letih 2019 in 2020. Te ocene tveganja so bile podlaga za preventivne in izredne ukrepe, opisane v nacionalnih načrtih (ki jih je večina držav članic prav tako dokončala v letih 2019 in 2020).
            
            
               Na zahtevo KSP je ENTSO-G oktobra 2020 pripravil dodatek k simulaciji po vsej Uniji, da bi preučil vpliv na zanesljivost oskrbe za več večjih infrastruktur, ki so medtem začele delovati po vsej Uniji. V dodatku so bili ponovno simulirani trije scenariji motenj, da bi se upoštevale naložbe, ki so začele delovati v letu 2019: baltski povezovalni plinovod, ki povezuje Finsko in Estonijo, in nova zmogljivost za uvoz plina iz Rusije preko Turčije (TurkStream2) v Bolgarijo.
            
            
               V skladu z Uredbo je treba „simulacijo po vsej Uniji / skupne ocene tveganja / nacionalne ocene tveganja / nacionalne načrte“ pregledati vsaka štiri leta.
            
            
               Metodologija in predpostavke za simulacijo ENTSO-G po vsej Uniji, ki naj bi bila končana do novembra 2021, ostajajo večinoma enake kot pri prvi simulaciji. Vendar so na podlagi izkušenj v revidirani simulaciji po vsej Uniji upoštevani tisti projekti, ki se bodo predvidoma uporabljali januarja 2023. Na ta način bo simulacija čim bolj odražala dejansko konfiguracijo koridorjev za oskrbo s plinom v izrednih razmerah v času uporabe naslednjih nacionalnih načrtov (ki bodo predvidoma na voljo za pripravo na zimo 2023/2024). Izbira ustreznih projektov temelji na tehničnih podatkih, ki so jih nosilci projektov predložili ENTSO-G v okviru priprave prihodnjega desetletnega načrta za razvoj omrežja ENTSO-G
                  2
               .
            
            
               Analiza novih večjih plinskih infrastruktur, ki delujejo od leta 2017, in pričakovanega vpliva tistih, ki bodo začele delovati v prihodnjih mesecih in do konca decembra 2022, kaže, da so na voljo novi koridorji za oskrbo v izrednih razmerah, ki bodo potencialno vplivali na pretok plina v izrednih razmerah. Hkrati pa novi povezovalni plinovodi širijo seznam držav članic, ki lahko prispevajo k odpravljanju potencialnih okvar na glavnih poteh oskrbe s plinom. 
            
            
               Zato je potrebna sprememba sestave rizičnih skupin, opredeljenih v Prilogi I k Uredbi, da se bo upoštevala vloga, ki jo lahko imajo nekatere dodatne države članice vzdolž nekaterih koridorjev za oskrbo, in da se tem državam omogoči, da prispevajo k skupnim ocenam tveganja teh rizičnih skupin ter k skupni opredelitvi regionalnih preventivnih in izrednih ukrepov.
            
            
               Združeno kraljestvo od 1. februarja 2020 ni več država članica Evropske unije. Zaradi pravne varnosti bi jo bilo treba črtati s seznamov držav članic v Prilogi I.
            
            
               2.POSVETOVANJA PRED SPREJETJEM AKTA
            
            
               KSP
                  3
                je bila ustanovljena s členom 4 Uredbe zaradi lažjega usklajevanja ukrepov, ki se nanašajo na zanesljivost oskrbe s plinom. Sestavljajo jo predstavniki držav članic, Agencija za sodelovanje energetskih regulatorjev (ACER), ENTSO-G ter predstavniški organi plinske industrije in zadevnih odjemalcev
                  4
               .
            
            
               V skladu s členom 4(4) Uredbe lahko Komisija skliče sestanek KSP v sestavi, ki je omejena na predstavnike držav članic.
            
         
         
            
               Vpliv novih infrastruktur na obstoječe koridorje za oskrbo v izrednih razmerah iz Priloge I je bil obravnavan na treh rednih sestankih KSP v letu 2020 v okviru razprav o dodatku ENTSO-G iz leta 2020 k prvi simulaciji scenarijev motenj v oskrbi s plinom in infrastrukturi po vsej Uniji.
            
            
               Metodologija in predpostavke za simulacijo ENTSO-G leta 2021 po vsej Uniji so bile predstavljene in obravnavane na rednem sestanku KSP 6. maja 2021. Poleg drugih vidikov metodologije je potekala razprava o vključitvi v simulacijo infrastruktur, ki bodo predvidoma začele delovati leta 2023, in o logičnem vplivu te izbire na sestavo rizičnih skupin. Službe Komisije so predstavile postopek in predvideni časovni okvir za posodobitev rizičnih skupin. Po sestanku je imela KSP na voljo dva tedna časa za predložitev pisnih pripomb
                  5
               .
            
            
               KSP je osnutek posodobitve rizičnih skupin prejela po elektronski pošti 13. julija 2021
                  6
                in 19. avgusta 2021 skupaj s povabilom na sestanek KSP v omejeni sestavi prek aplikacije AGM.
            
            
               Štiritedensko obdobje za povratne informacije javnosti je bilo odprto od 20. julija 2021 do 17. avgusta 2021. Pripombe so bile na splošno naklonjene načrtovanim spremembam
                  7
               .
            
            
               Sestanek KSP, omejen na predstavnike držav članic in ENTSO-G (kot opazovalke), je potekal 2. septembra 2021 v obliki spletne konference.
            
            
               Komisija se je seznanila s pripombami Nemčije, Madžarske in Nizozemske, zabeleženimi v zapisniku sestanka, ter sklenila, da obstaja splošna podpora osnutku delegirane uredbe.
            
            
               V zvezi s članstvom Madžarske v skupini Balkan se je Komisija seznanila z informacijami, po katerih dodatna zmogljivost povratnega toka na povezovalni točki med Madžarsko in Romunijo naj ne bi bila dokončana do januarja 2023.
            
            
               Evropski parlament in Svet sta bila obveščena o sestankih KSP, na katerih se je razpravljalo o tem osnutku delegiranega akta, torej sta obe instituciji prejeli vse zadevne dokumente istočasno kot strokovnjaki iz držav članic v skladu z Medinstitucionalnim sporazumom o boljši pripravi zakonodaje iz leta 2016 in priloženim Skupnim dogovorom glede delegiranih aktov.
            
            
               3.PRAVNI ELEMENTI DELEGIRANEGA AKTA
            
            
               V skladu s členom 3(8) Uredbe se na Komisijo prenese pooblastilo za sprejemanje delegiranih aktov v skladu s členom 19 („izvajanje prenosa pooblastila“) za posodabljanje sestave rizičnih skupin iz Priloge I, in sicer s spremembo te priloge, da se upošteva razvoj velikih čezmejnih tveganj za zanesljivost oskrbe s plinom v Uniji in njen vpliv na države članice ter rezultat simulacije scenarijev motenj v oskrbi s plinom in infrastrukturi, ki jih v skladu s členom 7(1) po vsej Uniji izvede ENTSO-G. Komisija se pred posodobitvijo o osnutku posodobitve posvetuje s KSP v sestavi iz člena 4(4) Uredbe.
            
            
               Namen te delegirane uredbe je spremeniti Prilogo I k Uredbi z vključitvijo nekaterih držav članic v več rizičnih skupin, da bi se upošteval vpliv, ki naj bi ga imele nove in prihodnje plinske infrastrukture na pretok plina v ustreznih koridorjih za oskrbo s plinom v izrednih razmerah iz Priloge I, ter potencialni prispevek teh držav članic v primeru motenj v oskrbi vzdolž teh koridorjev, kot je pojasnjeno v nadaljevanju. Poleg tega bi bilo treba rizične skupine spremeniti tako, da bodo odražale izstop Združenega kraljestva iz Evropske unije.
            
            
               Baltski povezovalni plinovod, ki povezuje prenosni sistem za zemeljski plin Finske in Estonije, je začel delovati decembra 2019, njegov vpliv v primeru motenj v oskrbi, ki vplivajo na skupino „Severovzhod“, pa je bil že analiziran v dodatku k prvi simulaciji ENTSO-G po vsej Uniji iz leta 2020. Ta nova infrastruktura upravičuje, da se Finska doda k rizični skupini „1(b) Belorusija“.
            
            
               Glavna prihodnja infrastruktura, ki bo vplivala na sestavo nekaterih rizičnih skupin, je „projekt baltskega plinovoda“, po katerem bo potekal transport plina iz Norveške na Dansko (in Švedsko) ter – preko Baltskega morja – na Poljsko. Prenos plina po dvosmernem plinovodu med Dansko in Poljsko se bo predvidoma začel leta 2022.
            
            
               Druga glavna prihodnja infrastruktura, ki upravičuje nekatere spremembe, je povezovalni plinovod med Poljsko in Litvo (GIPL); ta dvosmerna plinska infrastruktura je projekt skupnega interesa (PCI), ki bo povezal prenosni sistem za zemeljski plin Poljske in Litve, in se bo predvidoma začela uporabljati do konca leta 2022. 
            
            
               Vpliv teh dveh prihodnjih glavnih infrastruktur upravičuje spodaj navedene spremembe.
            
            
               V zvezi z rizičnimi skupinami, ki se oskrbujejo s plinom z vzhoda (Priloga I, točka 1): 
            
            
               Dansko in Švedsko je treba dodati v rizično skupino „(a) Ukrajina“ in „(b) Belorusija“;
            
            
               Češko, Dansko, Nemčijo, Poljsko, Slovaško in Švedsko je treba dodati v rizično skupino „(d) Severovzhod“.
            
            
               V zvezi z rizičnimi skupinami, ki se oskrbujejo s plinom z območja Severnega morja (Priloga I, točka 2), je treba dodati Poljsko v rizično skupino „(a) Norveška“ in „(c) Danska“.
            
            
               Poleg tega bi bilo glede na dvosmerno zmogljivost med Romunijo in Madžarsko na povezovalni točki Csanádpalota (projekt skupnega interesa v zvezi s prenosnim koridorjem „ROHUAT/BRUA“)
                  8
               , ki deluje od novembra 2020, primerno, da bi bila Madžarska članica rizične skupine, ki se oskrbuje s plinom prek Balkana. 
            
         
         
            
               Nazadnje, po izstopu Združenega kraljestva iz Evropske unije s 1. februarjem 2020 ta tretja država ni več članica rizične skupine „(a) Norveška“ in „(d) Združeno kraljestvo“. Treba je torej spremeniti Prilogo I, da se bo upoštevalo navedeno.
            
            
               Pričakuje se, da bodo imele te spremembe v sestavi rizičnih skupin znatne pozitivne posledice za zanesljivost oskrbe s plinom v Uniji. Na podlagi teh sprememb bo lahko več držav članic prispevalo k delu rizičnih skupin, v katere bodo dodane. Te države članice bodo lahko prispevale svoje mnenje k revidiranim mehanizmom regionalnega sodelovanja, njihov prispevek pa bo pomagal izboljšati kakovost in natančnost skupnih ocen tveganja. Čeprav bi to za nekatere države članice lahko pomenilo dodatno upravno breme, to jasno odtehta dejstvo, da bo njihovo sodelovanje v dodatnih skupinah prineslo večjo in varnejšo pripravljenost na izredne razmere: v praksi bodo revidirane skupne ocene tveganja (z rokom do oktobra 2022) bolj realistične in natančnejše, ker bodo vključene perspektive vseh držav članic, ki bodo leta 2023 povezane z ustreznim koridorjem za oskrbo v izrednih razmerah. To pa bo koristilo nacionalnim ocenam tveganja in zagotovilo trdno podlago za pripravo nacionalnih načrtov, ki jih je treba Komisiji predložiti marca 2023.
            
            
               Ta akt spada na področje uporabe delegiranih pooblastil, ki so bila na Komisijo prenesena s členom 3(8) in s členom 19 Uredbe, in ne presega tistega, kar je potrebno za doseganje cilja navedenih določb.
            
            
               Ta delegirani akt spreminja in nadomešča določbe Uredbe, zato je primeren instrument delegirana uredba.
            
            
               DELEGIRANA UREDBA KOMISIJE (EU) …/…
            
            
               z dne 18.11.2021
            
            
               o spremembi Uredbe (EU) 2017/1938 Evropskega parlamenta in Sveta glede sestave rizičnih skupin
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2017/1938 Evropskega parlamenta in Sveta z dne 25. oktobra 2017 o ukrepih za zagotavljanje zanesljivosti oskrbe s plinom in o razveljavitvi Uredbe (EU) št. 994/2010
                  9
                in zlasti člena 3(8) Uredbe,
            
            
               ob upoštevanju naslednjega:
            
            
               (1)V duhu solidarnosti je regionalno sodelovanje osrednje načelo, na katerem temelji mehanizem zanesljivosti oskrbe s plinom, vzpostavljen z Uredbo (EU) 2017/1938. Da bi se regionalno sodelovanje izvajalo v praksi, je v Prilogi I k navedeni uredbi opredeljenih trinajst rizičnih skupin, ki ustrezajo štirim glavnim koridorjem za oskrbo s plinom v izrednih razmerah. V Prilogi I so za vsako rizično skupino navedene države članice, ki bi lahko bile prizadete ali imajo vlogo v primeru motenj v oskrbi vzdolž koridorja ali oboje. V skladu s členom 3(8) Uredbe (EU) 2017/1938 se na Komisijo prenese pooblastilo za sprejemanje delegiranih aktov za posodabljanje sestave navedenih rizičnih skupin. 
            
            
               (2)Od sprejetja Uredbe (EU) 2017/1938 so se začele uporabljati nove večje plinske infrastrukture, več infrastruktur pa bi naj začelo delovati v prihodnjih mesecih. Z navedenimi infrastrukturami nastajajo novi koridorji za oskrbo v izrednih razmerah. Vplivajo tudi na države članice, ki jih lahko prizadenejo potencialne okvare na glavnih poteh oskrbe s plinom ali ki lahko prispevajo k odpravljanju teh okvar.
            
            
               (3)V skladu s členom 7(1) Uredbe (EU) 2017/1938 mora Evropska mreža sistemskih operaterjev prenosnih omrežij zemeljskega plina (v nadaljnjem besedilu: ENTSO-G) do novembra 2021 po vsej Uniji izvesti revidirano simulacijo scenarijev motenj v oskrbi s plinom in infrastrukturi. Ta simulacija bo upoštevala razvoj plinskih infrastruktur Unije od leta 2017 in njihov vpliv na različne koridorje za oskrbo s plinom v izrednih razmerah. Simulacija bo zajemala tudi vse plinske infrastrukture, ki se bodo predvidoma uporabljale januarja 2023. 
            
            
               (4)Vpliv novih in prihodnjih plinskih infrastruktur na koridorje za oskrbo s plinom v izrednih razmerah, kot se odraža v simulacijah ENTSO-G po vsej Uniji, upravičuje, da se sestava rizičnih skupin ustrezno prilagodi. 
            
            
               (5)O vplivu nove plinske infrastrukture na sestavo nekaterih rizičnih skupin je potekala razprava na več rednih sestankih koordinacijske skupine za plin (KSP) v letih 2020 in 2021. O vsebini tega akta je potekala razprava na sestanku KSP v sestavi, omejeni na predstavnike držav članic in ENTSO-G kot opazovalke.
            
            
               (6)Združeno kraljestvo od 1. februarja 2020 ni več država članica Unije. Zaradi pravne varnosti bi jo bilo treba črtati s seznamov držav članic v Prilogi I k Uredbi (EU) 2017/1938.
            
            
               (7)Zato bi bilo treba Uredbo (EU) 2017/1938 ustrezno spremeniti –
            
            
                SPREJELA NASLEDNJO UREDBO:
            
            
               Člen 1
            
         
         
            
               Priloga I k Uredbi (EU) 2017/1938 se nadomesti z besedilom iz Priloge k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 18.11.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 280, 28.10.2017, str. 1.
               
               
                  
                     (2)
                  
                        V skladu s členom 8(3), točka (b), Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina in razveljavitvi Uredbe (ES) št. 1775/2005 (UL L 211, 14.8.2009, str. 36) ENTSO-G desetletni načrt za razvoj omrežja pripravi vsaki dve leti.
               
               
                  
                     (3)
                  
                        Registrska številka strokovne skupine X01096.
               
               
                  
                     (4)
                  
                        Strokovna skupina je bila ustanovljena leta 2006; trenutna sestava izhaja iz Sklepa Komisije z dne 11. avgusta 2011 o sestavi Koordinacijske skupine za zemeljski plin in določbah glede njenega delovanja ter o razveljavitvi Sklepa Komisije 2006/791/ES (UL C 236, 12.8.2011, str. 10).
               
               
                  
                     (5)
                  
                        Sedem držav članic je poslalo pisne pripombe.
               
               
                  
                     (6)
                  
                        Priponka elektronskemu sporočilu z obvestilom svetovalcem stalnih predstavništev pri Evropski uniji za energijo o prihajajočem sestanku KSP v omejeni sestavi in povabilom k imenovanju delegatov. Običajni delegati držav članic v KSP so bili v kopiji sporočila.
               
               
                  
                     (7)
                  
                        Pet prispevkov, in sicer od državljana in štirih panožnih združenj.
               
               
                  
                     (8)
                  
                        V prvi fazi tega projekta se je dosegla zmogljivost 1,75 milijarde kubičnih metrov na leto; zmogljivost naj bi se v drugi fazi povečala na 4,4 milijarde kubičnih metrov na leto.
               
               
                  
                     (9)
                  
                        UL L 280, 28.10.2017, str. 1.
               
            
      
    ---documentbreak--- 
      
         
         
            
               PRILOGA 
            
            
               „PRILOGA 1
            
            
               Regionalno sodelovanje
            
            
               Rizične skupine držav članic, ki so podlaga za sodelovanje, povezano s tveganjem, iz člena 3(7), so: 
            
            
               1. Rizične skupine, ki se oskrbujejo s plinom z vzhoda:  
            
            
               (a)Ukrajina: Bolgarija, Češka, Danska, Nemčija, Grčija, Hrvaška, Italija, Luksemburg, Madžarska, Avstrija, Poljska, Romunija, Slovenija, Slovaška, Švedska; 
            
            
               (b)Belorusija: Belgija, Češka, Danska, Nemčija, Estonija, Latvija, Litva, Luksemburg, Nizozemska, Poljska, Slovaška, Finska, Švedska; 
            
            
               (c)Baltsko morje: Belgija, Češka, Danska, Nemčija, Francija, Luksemburg, Nizozemska, Avstrija, Slovaška, Švedska; 
            
            
               (d)Severovzhod: Češka, Danska, Nemčija, Estonija, Latvija, Litva, Poljska, Slovaška, Finska, Švedska; 
            
            
               (e)Balkan: Bolgarija, Grčija, Madžarska, Romunija.
            
            
                
            
            
               2. Rizične skupine, ki se oskrbujejo s plinom z območja Severnega morja: 
            
            
               (a)Norveška: Belgija, Danska, Nemčija, Irska, Španija, Francija, Italija, Luksemburg, Nizozemska, Poljska, Portugalska, Švedska; 
            
            
               (b)Nizkokalorični plin: Belgija, Nemčija, Francija, Nizozemska; 
            
            
               (c)Danska: Danska, Nemčija, Luksemburg, Nizozemska, Poljska, Švedska; 
            
            
               (d)Združeno kraljestvo: Belgija, Nemčija, Irska, Luksemburg, Nizozemska.
            
            
            
               3. Rizične skupine, ki se oskrbujejo s plinom iz Severne Afrike: 
            
            
               (a)Alžirija: Grčija, Španija, Francija, Hrvaška, Italija, Malta, Avstrija, Portugalska, Slovenija; 
            
         
         
            
               (b)Libija: Hrvaška, Italija, Malta, Avstrija, Slovenija. 
            
            
            
               4. Rizične skupine, ki se oskrbujejo s plinom z jugovzhoda: 
            
            
               (a)južni plinski koridor – kaspijska regija: Bolgarija, Grčija, Hrvaška, Italija, Madžarska, Malta, Avstrija, Romunija, Slovenija, Slovaška; 
            
            
               (b)vzhodno Sredozemlje: Grčija, Italija, Ciper, Malta.“